22. ΣΥΝΤΑΚΤΙΚΗ ΠΡΑΞΙΣ υπ’ αριθ. 57 της 22/23 Ιουν. 1945 Περί αδικημάτων απειλούντων ζωτικά συμφέροντα του Λαού. Άρθρ.1.-Λογίζονται ως αδικήματα απειλούντα ζωτικά συμφέροντα του Λαού: α)Το κλείσιμον βιομηχανικών, βιοτεχνικών ή εμπορικών καταστημάτων, ή καταστημάτων άλλης οικονομικής φύσεως, ή η αναστολή της παραγωγής ή λειτουργίας των τοιαύτης φύσεως επιχειρήσεων προς τον σκοπόν δημιουργίας αντιδράσεως κατά των κυβερνητικών μέτρων ή επιτυχίας αιτημάτων ή άλλων αξιώσεων. β)Η απόκρυψις ή η άρνησις πωλήσεως ειδών αναγκαίων δια την υγείαν και την συντήρησιν του λαού, οίον φαρμάκων, τροφίμων, καυσίμου ύλης, ειδών ιματισμού κλπ. ως και αντικειμένων αναγκαίων προς παραγωγήν τοιούτων ειδών. γ)Η πώλησις ή άλλη διάθεσις ειδών εκ των αναφερομένων εις το προηγούμενον εδάφιον (β), ως και η εκμίσθωσις των ακινήτων προς στέγασιν ή εγκατάστασιν οικονομικής ή άλλης επιχειρήσεως, ή λειτουργίας εις τιμήν ή μίσθωμα ή άλλο αντάλλαγμα ανώτερα των θεμιτών. Προς την πώλησιν, εκμίσθωσιν ή άλλην διάθεσιν εξομοιούται και η απλή απαίτησις παρά του ιδιοκτήτου ή άλλου κατόχου των ως άνω αναφερομένων τιμών, μισθωμάτων ή άλλων ανταλλαγμάτων. Άρθρ.2.-Οι παραβάται των διατάξεων του άρθρου πρώτου της παρούσης, πλην των άλλων ποινών εις ας υπόκεινται κατά τους εκάστοτε ισχύοντας νόμους, δύνανται δια της αποφάσεως του αρμοδίου Δικαστηρίου να στερηθώσι της αδείας ασκήσεως του σχετικού επαγγέλματος ή της επιχειρήσεως επί χρόνον οριζόμενον υπό του Δικαστηρίου αλλά ουχί ελάσσονα των έξ μηνών. Κατά τον χρόνον τούτον την διαχείρισιν του καταστήματος ή της επιχειρήσεως αναλαμβάνει το Δημόσιον. Ο τρόπος της υπό του Δημοσίου διαχειρίσεως ως και πάσα άλλη λεπτομέρεια σχετική προς ταύτην ορίζονται δια Β. Διαταγμάτων εκδιδομένων προτάσει του Αντιπροέδρου της Κυβερνήσεως και των Υπουργών επί των Οικονομικών και του Εφοδιασμού. Άρθρ.3.-1.Διευθυνταί, Διαχειρισταί Βιομηχανικών, Βιοτεχνικών, Εμπορικών Επιχειρήσεων, Επιχειρήσεων μεταφοράς ή άλλων οικονομικών επιχειρήσεων ως και Διευθυνταί τμημάτων αυτών λογίζονται ασκούντες συγχρόνως και κοινωνικήν λειτουργίαν. Εις τούτους ανατίθεται δια της παρούσης η μέριμνα περί τηρήσεως και παρακολουθήσεως των εκάστοτε ισχυουσών διατάξεων δι’ ων ρυθμίζονται αντικείμενα αναγόμενα εις την επιχείρησιν ή την υπηρεσίαν ην διευθύνουν. 2.Οι αρνούμενοι να εκτελέσωσι την λειτουργίαν ταύτην ως και οι επιδεικνύοντες αμέλειαν περί την άσκησιν αυτής, τιμωρούνται με φυλάκισιν ή χρηματικήν ποινήν ή με αμφοτέρας τας ποινάς ταύτας. Άρθρ.4.-Η ισχύς της παρούσης άρχεται από της δημοσιεύσεως της εις την Εφημερίδα της Κυβερνήσεως. 